CELEX: 32020Y0914(01)
Language: ro
Date: 2020-08-17 00:00:00
Title: Decizia Comitetului European Pentru Risc Sistemic din 17 august 2020 privind desemnarea responsabilului cu protecția datelor al Comitetului european pentru risc sistemic (CERS/2020/11) 2020/C 303/04

14.9.2020   
               
               
                  RO
               
               
                  Jurnalul Oficial al Uniunii Europene
               
               
                  C 303/5
               
            
         DECIZIA COMITETULUI EUROPEAN PENTRU RISC SISTEMIC
         din 17 august 2020
         privind desemnarea responsabilului cu protecția datelor al Comitetului european pentru risc sistemic
         (CERS/2020/11)
         (2020/C 303/04)
         CONSILIUL GENERAL AL COMITETULUI EUROPEAN PENTRU RISC SISTEMIC,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1092/2010 al Parlamentului European și al Consiliului din 24 noiembrie 2010 privind supravegherea macroprudențială la nivelul Uniunii Europene a sistemului financiar și de înființare a unui Comitet european pentru risc sistemic (1),
         având în vedere Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (2), în special articolul 43,
         având în vedere Decizia CERS/2012/1 a Comitetului european pentru risc sistemic din 13 iulie 2012 de punere în aplicare a normelor privind protecția datelor la Comitetul european pentru risc sistemic (3), în special articolul 3,
         având în vedere Decizia (UE) 2020/655 a Băncii Centrale Europene din 5 mai 2020 de adoptare a normelor de punere în aplicare privind protecția datelor la Banca Centrală Europeană și de abrogare a Deciziei BCE/2007/1 (BCE/2020/28) (4), în special articolul 3 alineatul (5),
         întrucât:
         
                     (1)
                  
                  
                     La 30 iulie 2019, Consiliul general al Comitetului european pentru risc sistemic (CERS) a adoptat Decizia CERS/2019/17 a Comitetului european pentru risc sistemic (5) prin care a desemnat-o pe doamna Evanthia Chatziliasi drept responsabil cu protecția datelor (RPD) al CERS până la 31 iulie 2024.
                  
               
                     (2)
                  
                  
                     La solicitarea doamnei Chatziliasi, mandatul acesteia se va încheia la data de 31 august 2020. Prin urmare, este necesară desemnarea succesorului acesteia ca RPD al CERS de la data de 1 septembrie 2020.
                  
               
                     (3)
                  
                  
                     În conformitate cu articolul 43 alineatul (2) din Regulamentul (UE) 2018/1725, RPD al Băncii Centrale Europene (BCE) îndeplinește în prezent și rolul de RPD al CERS.
                  
               
                     (4)
                  
                  
                     La 21 iulie 2020, Comitetul executiv al BCE l-a desemnat pe domnul Maarten Daman pentru a-i succeda doamnei Evanthia Chatziliasi drept RPD al BCE începând de la 1 septembrie 2020 până la 31 august 2023.
                  
               
                     (5)
                  
                  
                     Articolul 3 alineatul (5) din Decizia (UE) 2020/655 (BCE/2020/28), care se aplică de la 1 noiembrie 2020, prevede că, la cererea CERS, RPD al BCE poate fi autorizat să îndeplinească și în legătură cu CERS sarcinile prevăzute la articolul 45 din Regulamentul (UE) 2018/1725. Din motive de eficiență și în conformitate cu practica anterioară, Consiliul general al CERS consideră că ar trebui formulată o astfel de cerere,
                  
               ADOPTĂ PREZENTA DECIZIE:
         
            Articolul 1
            Desemnarea responsabilului cu protecția datelor al Comitetului european pentru risc sistemic
            Domnul Maarten Daman este desemnat drept responsabil cu protecția datelor (RPD) al Comitetului european pentru risc sistemic, cu efect de la 1 septembrie 2020 la 31 august 2023, în calitatea acestuia de membru al personalului și de RPD al Băncii Centrale Europene (BCE).
         
         
            Articolul 2
            Cerere de autorizare în conformitate cu articolul 3 alineatul (5) din Decizia (UE) 2020/655 (BCE/2020/28)
            În conformitate cu articolul 3 alineatul (5) din Decizia (UE) 2020/655 (BCE/2020/28), CERS solicită ca RPD desemnat de BCE să fie autorizat, după data de 1 noiembrie 2020, să îndeplinească și în legătură cu CERS sarcinile prevăzute la articolul 45 din Regulamentul (UE) 2018/1725.
         
         
            Articolul 3
            Intrare în vigoare
            Prezenta decizie intră în vigoare la 17 august 2020.
         
         
            Adoptată la Frankfurt pe Main, 17 august 2020.
            
               
                  Șeful secretariatului CERS,
               
               
                  în numele Consiliului general al CERS
               
               Francesco MAZZAFERRO
            
         
         
            (1)  JO L 331, 15.12.2010, p. 1.
         
            (2)  JO L 295, 21.11.2018, p. 39.
         
            (3)  JO C 286, 22.9.2012, p. 16.
         
            (4)  JO L 152, 15.5.2020, p. 13.
         
            (5)  Decizia CERS/2019/17 a Comitetului european pentru risc sistemic din 30 iulie 2019 privind desemnarea responsabilului cu protecția datelor al Comitetului european pentru risc sistemic (JO C 344, 11.10.2019, p. 3).